ΓΡΑΠΤΗ ΕΡΩΤΗΣΗ E-1401/03

υποβολή: Alexander de Roo (Verts/ALE) προς την Επιτροπή

(16 Απριλίου 2003)

Θέμα: Ο εμβολιασμός των ζώων που εκτρέφονται ερασιτεχνικά

Ως έμμεση συνέπεια της κλασσικής πανώλης των ορνίθων (avian influenza) που μαστίζει τις Κάτω Χώρες, σε ορισμένες περιοχές θανατώνονται επίσης προληπτικά και τα κατοικίδια πτηνά που εκτρέφουν ερασιτέχνες πτηνοτρόφοι. Πρόκειται για κοτόπουλα, γαλοπούλες, φραγκόκοτες, πάπιες, χήνες, κύκνους, ορτύκια, φασιανούς, παγώνια, πέρδικες και δρομικά πτηνά (στρουθοκάμηλοι, εμού και νάντος), καθώς και περιστέρια που δεν προορίζονται για κατανάλωση.

Σύμφωνα με το Υπουργείο Γεωργίας, Περιβάλλοντος και Αλιείας, ο εμβολιασμός όλου του πτερωτού πληθυσμού που ενδέχεται να μολυνθεί με πανώλη των ορνίθων δεν αποτελεί εναλλακτική μέθοδο για την καταπολέμηση της νόσου. Ωστόσο, ιταλικές πηγές δηλώνουν ότι ένα σπιτικόιταλικό παρασκεύασμα για τον εμβολιασμό κατά της πανώλης των ορνίθων, που είναι ενδημική στην Ιταλία, έχει αποδειχθεί αποτελεσματικό. Παράλληλα, η Intervet, τμήμα της Akzo Nobel και κυριαρχούσα στην αγορά κτηνιατρικών εμβολίων, δηλώνει ότι έχει αναπτύξει ένα εμβόλιο-δείκτη που θα μπορούσε να βοηθήσει την ολλανδική κυβέρνηση και τους πτηνοτρόφους να καταπολεμήσουν την εν λόγω νόσο (πρβλ. τον ιστότοπο της Intervet: http://www.intervet.com/contentframe.asp?content=http://www.intervet.com/news/prod_news/default.asp) όπου αναφέρεται ότι

ο εμβολιασμός κατά της πανώλης των ορνίθων είναι δυνατός και εφαρμόζεται εμπράκτως σε ορισμένες χώρες. Η Intervet χρησιμοποιεί ήδη εμβόλια κατά της πανώλης των ορνίθων σε άλλες χώρες ανά τον κόσμο. Στην Ευρώπη, δίδεται προτίμηση στον έλεγχο χωρίς εμβολιασμό, ώστε να μην δημιουργούνται περαιτέρω εμπορικοί φραγμοί. Τα κράτη μέλη της Ευρωπαϊκής Ένωσης ζητούν από την Ευρωπαϊκή Επιτροπή να εγκρίνει τον εμβολιασμό. Σε περιόδους έξαρσης της νόσου, είναι δυνατόν να εφαρμοσθεί ο εμβολιασμός σε έναν ορισμένο δακτύλιο γύρο από την πηγή της μόλυνσης ή σε περιφερειακό επίπεδο, προκειμένου να αποφευχθεί η εξάπλωση της νόσου ή όταν δενπάρχει επαρκής ικανότητα θανάτωσης. Κατά την τελευταία έξαρση στην Ιταλία, λόγου χάριν, οι αρμόδιες αρχές ζήτησαν την άδεια να προβούν σε εμβολιασμό των πτηνών σε μια συγκεκριμένη περιοχή..

Μπορεί να αναφέρει η Επιτροπή σε ποια περίπτωση δύναται ένα κράτος μέλος να επιτρέψει τον εμβολιασμό των πτηνών που εκτρέφονται ερασιτεχνικά κατά της πανώλης των ορνίθων·

Απάντηση του κ. Byrne εξ ονόματος της Επιτροπής

(2 Ιουνίου 2003)

Η οδηγία 92/40/ΕΟΚ του Συμβουλίου της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίππης των ορνίθων(1) ορίζει κατηγορηματικά στο άρθρο 16 ότι ο εμβολιασμός κατά της γρίππης των ορνίθων δύναται να πραγματοποιείται μόνο ως συμπλήρωμα των μέτρων ελέγχου που λαμβάνονται κατά την περίοδο εμφάνισης της ασθένειας και σύμφωνα με ορισμένες διατάξεις.

Ειδικότερα η απόφαση εισαγωγής του εμβολιασμού θα πρέπει να ληφθεί από την Επιτροπή σε συνεργασία με τα κράτη μέλη στο πλαίσιο της μόνιμης επιτροπής για την τροφική αλυσίδα και τηνγεία των ζώων (ΜΕΤΑΥΖ). Με την προϋπόθεση ότι δεν τίθενται σε κίνδυνο τα θεμελιώδη συμφέροντα της Κοινότητας και ότι πρόκειται για περίπτωση έκτακτης ανάγκης, η απόφαση για την εισαγωγή επείγοντος εμβολιασμού εν όψει εξάπλωσης της ασθένειας μπορεί να ληφθεί από το ενδιαφερόμενο κράτος μέλος κατόπιν κοινοποίησης στην Επιτροπή. Μια τέτοια απόφαση πρέπει να επανεξεταστεί από την Επιτροπή και μέσω της ΜΕΤΑΥΖ. Η Επιτροπή δύναται έπειτα να θεσπίσει τα απαραίτητα μέτρα σχετικά με το ζήτημα αυτό.

Πτηνά που δεν προορίζονται για την παραγωγή κρέατος ή αυγών προς κατανάλωση ή την ανανέωση των αποθεμάτων θήρας είναι σαφές ότι δεν καλύπτονται από τα μέτρα ελέγχου που ορίζονται στην οδηγία 92/40/ΕΟΚ. Ωστόσο, εάν η ασθένεια εντοπιστεί σε πτηνά εκτός των πουλερικών που εκτρέφονται για εμπορικούς σκοπούς, το ενδιαφερόμενο κράτος μέλος θα πρέπει να ενημερώσει την Επιτροπή για οποιοδήποτε μέτρο πρόκειται να λάβει. Η Επιτροπή δύναται έπειτα να θεσπίσει περαιτέρω αναγκαία μέτρα στο πλαίσιο της οδηγίας 90/425/ΕΟΚ(2) του Συμβουλίου σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική τηνλοποίηση της εσωτερικής αγοράς.

Πράγματι, σε σχέση με την τρέχουσα εξάπλωση της γρίππης των ορνίθων στις Κάτω Χώρες, η Επιτροπή έχει ήδη θεσπίσει αρκετά μέτρα που συμπληρώνουν τα ελάχιστα μέτρα που ορίζονται στην οδηγία 92/40/EEC, συμπεριλαμβανομένου και του πιο πρόσφατου σχετικά με τον εμβολιασμό πτηνών που φυλάσσονται σε ζωολογικούς κήπους(3).

(1) ΕΕ L 167 της 22.6.1992.

(2) ΕΕ L 224 της 18.8.1990.

(3) Απόφαση που θεσπίζεται από την Επιτροπή στις 25 Απριλίου 2003, ΕΕ L 105 της 26.4.2003.